Polisievrou bedank, vlug oor bewerings van korrupsie(Argieffoto ter illustrasie) ’n Oudpolisiesersant sal Donderdag op aanklag van korrupsie in die Dzanani-landdroshof in Limpopo verskyn, waarna die saak na die Palm Ridge‑ gespesialiseerde misdaadhof in Gauteng oorgeplaas sal word. Die verdagte (46) het bedank en probeer vlug nadat verskeie klagte teen haar ingedien is, maar is Dinsdag in Limpopo opgespoor en in hegtenis geneem. Dit volg ná ŉ ondersoek deur die Valke in Germiston wat deur lede van die Vhulaudzi-polisie in Limpopo ondersteun is. Die verdagte word daarvan beskuldig dat sy in 2016, toe sy by die polisiestasie in Tembisa werksaam was, R12 000 by die klaer in die saak geëis het om ŉ voertuig waarop beslag gelê is, aan die klaer terug te besorg. Die bakkie, wat deur die polisie in beslag geneem is nadat dit glo in die uitvoer van ŉ misdaad gebruik is, is egter nooit aan die klaer oorhandig nie, al is die R12 000 betaal. Volgens AO Bonnie Nxumalo, polisiewoordvoerder, het die vrou in 2017 nog ŉ oortreding begaan toe sy haar as ŉ polisiekaptein voorgedoen het. In dié geval het die oudsersant glo geld by ŉ taxibestuurder geëis om ŉ dossier te laat verdwyn nadat dié taxi in ŉ ongeluk betrokke was. Die eienaar van die taxi het die voorval by die polisie aangemeld nadat R6 000 aan die vrou betaal is. Nxumalo sê die vrou het bedank en uit Gauteng gevlug nadat sy van die aantygings teen haar bewus geraak het. Albei dossiere is ondersoek en ŉ lasbrief vir haar inhegtenisneming is deur die hof uitgereik. Sy is eindelik in Limpopo opgespoor waar sy Dinsdag in hegtenis geneem en van korrupsie aangekla is.